GHANJA LILL-HEMDA Ta' Alexander Pope (miġjuba fil-Malti minn Dwardu Zarb) Ferħan il-bniedem, dak li b'għaqlu jaħdem Ir-roqgħa t'art li wiret minn missieru, U hawn fis-safa t'arja jimla sidru Fuq art bla mqabbla. Il-merħla ttih iż-żibda, l-għalqa l-ħobża, In-nagħġa s-suf li jinseġ f'għata ratba, Is-siġra d-dell li jaħji fis-sajf mixwi, Fix-xitwa l-ħatab. Imbierek tassew dak li jgħix f'din l-għamla Fil-waqt li sigħat, jiem u snin jitgerbu Fis-serħ tal-moħħ, tal-ġisem l-akbar saħħa, Tal-jum fil-ħemda. Fil-fond jorqod bil-lejl, jistudja w jedha; Għalih bħal balzmu l-ħin li fih jixxiegħel; Jaħseb bla ħajna w qerq li jġibu t-toqol; 'Ma biss fil-għoġba. Hekk irrid ngħix 'il bogħod mill-għajn, bla msemmi; U hekk immut bla wara ma jibkuni; Lanqas irrid li ġebla fqira turi Fejn qiegħed qabri.